
FUNDAMENTELE PSIHOLOGIEI 


III. Metodele psihologiei 


Ştiinţa se defineşte nu doar prin existenţa unui obiect specific de 
studiu, ci şi prin utilizarea unei metode sau a unui set de metode 
adecvate pentru a investiga acel obiect, astfel încît metoda reprezintă un 
element component al definiţiei oricărei discipline ştiinţifice. 

Chiar dacă există un domeniu de fenomene care pot constitui 
obiectul unei discipline, dacă nu se constituie o metodă şi o metodologie 
adecvate pentru investigarea acelui fenomen, nu se poate vorbi despre 
transformarea domeniului respectiv într-o ştiinţă. Acest lucru a fost foarte 
clar în istoria psihologiei. Omul a avut cunoştinţă de existenţa 
fenomenelor psihice foarte devreme, dar transformarea preocupărilor sale 
cu privire la viaţa psihică într-un domeniu ştiinţific s-a produs foarte tirziu, 
la sfîrşitul secolului XIX, atunci cînd s-a putut demonstra că pentru studiul 
fenomenelor psihice poate exista o metodă adecvată care să satisfacă 
exigenţele impuse de modul de definire a ştiinţei. 

Insă chiar după desprinderea psihologiei de filosofie şi instituirea ei 
ca disciplină independentă, problema metodei nu a fost considerată 
încheiată. Astfel că disputele pe această temă şi preocupările pentru 
perfecţionarea şi diversificarea modalităţilor de investigare a fenomenelor 
psihice au continuat multă vreme după apariţia psihologiei ca ştiinţă. Nici 
în prezent, problema metodelor în psihologie nu este definitiv rezolvată, ci 
rămîne deschisă. 

Psihologia a reuşit să convingă opinia ştiinţifică în legătură cu 
posibilitatea reală de a investiga, analiza şi interpreta pe baze şi criterii 
ştiinţifice fenomenele vieţii sufleteşti. 


Termenul metodă provine din grecescul methodos, care înseamnă 
drum, cale. Prin urmare, sub aspect etimologic, metoda se poate defini ca 
fiind calea ce trebuie urmată în procesul cunoaşterii în vederea 
descoperirii adevărului. Alături de noţiunea de metodă s-a impus şi cea de 
metodologie. Cele două noţiuni nu trebuie confundate; ele exprimă 
conţinuturi relativ diferite. Noţiunea de metodologie include concepţia 
generală a subiectului cunoscător despre lume, univers, precum şi 
ansamblul cunoştinţelor teoretice, mai mult sau mai puţin sistematizate, 
despre univers şi realitate, pe care el le posedă la un anumit moment dat. 

Metodologia determină atitudinea şi orientarea de principiu a 
cercetătorului în raport cu domeniul specific al cercetării. Astfel, 
metodologia poate să fie de esenţă materialistă sau idealistă, laică sau 
religioasă. In funcţie de aceasta, atitudinea şi orientarea cercetătorului în 
raport cu domeniul dat va lua o formă sau alta. 

Metoda derivă din metodologie şi se subordonează ei. Spre 
exemplu, o metodologie de factură materialistă şi laică impune adoptarea 
unor metode cu caracter obiectiv, bazate pe măsurări şi determinări 
concrete, cantitative, şi pe criterii explicative  realist-cauzale. O 
metodologie de factură idealist-religioasă va impune utilizarea unor 


metode cu caracter subiectiv, speculativ-metafizic, şi pe bazarea 
explicaţiei pe criterii de ordin spiritual, divin, supraordonat. 

Cele două tipuri de metode şi-au făcut simțită prezenţa şi în 
domeniul cunoaşterii psihice. Se pot delimita orientări de natură fideist- 
idealistă, care interpretează esenţa fenomenelor psihice prin raportarea 
la existenţa unor forţe supranaturale, oculte, divine, iar ca metodă de 
cunoaştere folosesc metoda subiectivă a introspecţiei şi a revelaţiei. Şi în 
prezent, aceste orientări sunt menținute în viaţă prin modelele explicative 
religioase despre natura vieţii sufleteşti. 

Orientarea de factură materialist-laică concepe natura şi esenţa 
psihicului pe baze obiective, realiste, în contextul unor determinări 
specifice, concrete. Fenomenele psihice nu se supraordonează celorlalte 
fenomene din univers, ci se integrează în acestea ca o categorie 
particulară a lor. De aceea, analiza şi explicarea acestor fenomene trebuie 
să urmeze aceeaşi schemă logică de principiu ca a oricăror fenomene 
naturale. De aici rezultă metode de cercetare a fenomenelor psihice cu 
caracter obiectiv, verificabil, bazate pe măsurători şi date concrete. 

Metoda, la rîndul ei, pe măsura utilizării şi obţinerii rezultatelor de 
cercetare, determină îmbogățirea, revizuirea sau restructurarea 
metodologiei. Atunci cînd anumite elemente ale metodologiei vin în 
contradicție cu datele concrete ale cercetării, ele se cer a fi revizuite şi 
modificate. Spre exemplu, se poate ca un cercetător care a pornit de la o 
metodologie idealist-fideistă, pe parcursul acumulării de date şi rezultate 
concrete de cercetare, să fie determinat să revizuiască metodologia. 
Astfel se produce o schimbare a convingerilor despre natura şi 
semnificația obiectului studiat. 

Definiție: 

Metoda reprezintă ansamblul de principii, criterii, reguli şi 
procedee instrumentale, tehnice, utilizate în scopul recoltării, prelucrării şi 
interpretării datelor despre un anumit fenomen sau obiect. 

Utilizarea metodei se subordonează întotdeauna unui anumit 
obiectiv care se concretizează în două modalități: determinarea a ceea ce 
se doreşte să se cunoască, pe de o parte, şi formularea unei anumite 
ipoteze (adică a unei propoziţii care să anticipeze rezultatele în legătură 
cu starea sau transformarea obiectului studiat), pe de altă parte. În 
funcţie de natura obiectivului şi de conţinutul ipotezei, cercetătorul alege 
şi elaborează modelul de cercetare, în care este inclusă metoda. 

Se cere ca între obiectivul cercetării şi metoda aleasă de 
investigare să existe o relaţie de adecvare şi compatibilitate. În diferitele 
tipuri de cercetări concrete, în funcţie de obiectivele şi ipotezele 
formulate, metodele utilizate vor diferi în limite mai mari sau mai mici. 
Ceea ce se cere este ca, prin utilizarea metodei alese, să se poată acoperi 
întreaga sferă a obiectivului cercetării. 

Este posibil ca într-o cercetare să existe două sau mai multe 
obiective. In acest caz se impune o ierarhizare a acestor obiective: un 
obiectiv central (principal) şi obiective particulare (secundare). 
Rezultatele obţinute în urma aplicării metodei alese constituie cadrul de 
referinţă pentru testarea ipotezei. Pe baza analizei acestor rezultate, 
ipoteza poate fi confirmată, infirmată sau declarată. Spiritul obiectiv al 
cercetării ştiinţifice impune ca verificarea ipotezei să se realizeze exclusiv 
prin raportarea la rezultatele obţinute, iar nu la dorinţa cercetătorului. 


Atunci cînd rezultatele sunt forţate, modificate pentru a fi puse de 
acord cu ipoteza, se produce trecerea din planul obiectivităţii în cel al 
subiectivităţii cercetării şi cunoaşterii ştiinţifice. In psihologie se manifestă 
frecvent o asemenea tendinţă. Această împrejurare impune ca metoda să 
devină pentru cercetător un obiect de permanentă analiză şi reflecţie. 

Complexitatea vieţii psihice a făcut ca, în desfăşurarea procesului 
de cercetare şi cunoaştere, să nu se poată rămîne la o singură metodă. A 
trebuit să fie concepute, elaborate mai multe tipuri de metode, fiecare 
dintre ele avind o anumită valoare instrumentală în recoltarea, 
prelucrarea şi interpretarea datelor despre un fenomen psihic sau altul. In 
prezent nu putem vorbi despre existenţa unei unice metode, ci a unui set 
de metode de cercetare psihologică. 


Există o clasificare a acestor metode, după mai multe criterii. 


1. După modul de relaţionare cu subiectul, există metode directe 
(experimentul, convorbirea) şi metode indirecte (ancheta). 


2. După gradul de intervenţie a cercetătorului, există metode 
active, cînd cercetătorul intervine direct pentru a provoca un fenomen 
(experimentul), şi metode pasive, cînd cercetătorul urmăreşte 
identificarea unor fenomene sau aspecte pe fondul comportamental 
general al subiectului (observația, metoda biografică). 

3. După natura dinamicii procesului studiat, există metode 
constatative, în cadrul cărora se urmăreşte determinarea stării 
fenomenului sau procesului psihic la un moment dat şi metode dinamice 
formative, în cadrul cărora se urmăreşte aducerea fenomenelor sau 
proceselor la o stare nouă, considerată superioară. 

4. După natura conținutului investigației, există metode de 
investigare şi recoltare de date, şi metode de prelucrare şi interpretare a 
datelor. 


1. Metoda observației 

Această metodă este proprie tuturor domeniilor cunoaşterii 
ştiinţifice, fiind larg folosită în biologie, sociologie, antropologie. In 
psihologie, obiectul metodei observației este individul, sub aspectul stării 
şi modificărilor lui comportamentale. 

Se disting două forme principale de observație: spontană, care are 
caracter episodic, situaţional, şi organizată, sistematică. |n cercetarea 
ştiinţifică se foloseşte observaţia organizată, care se subordonează 
schemei logice a cunoaşterii ştiinţifice: se raportează la un obiect concret, 
se subordonează întotdeauna unei ipoteze, se desfăşoară pe o perioadă 
mai lungă de timp, datele obţinute se înregistrează cu fidelitate, iar 
prelucrarea lor se face în special prin raportare la anumite criterii. 


Obiectul observaţiei psihologice: 
1. Aspectele fizice, exterioare ale subiectului. Pe baza datelor fizice 


se procedează la formularea unor relaţii şi concluzii cu caracter psihologic, 
cum ar fi identificarea prin intermediul aspectelor fizice exterioare a 
anumitor trăsături de ordin psihologic. Pe baza unei astfel de observaţii se 


ajunge la tipologia bio-constituţională; pornind de la această tipologie şi 
identificînd anumite tipuri bio-constituţionale în realitate, se poate ajunge 


la concluzii privind temperamentul şi principalele trăsături caracteriale ale 
subiectului. 

2. Poziţiile, stările subiectului, care furnizează informaţii preţioase 
despre gradul de activism, echilibru emoţional şi motor al subiectului, 
despre stările sale emoţionale din momentul observaţiei. _ 

3. Manifestările comportamentale ale subiectului. In această 
categorie intră comportamentul verbal, cu caracteristicile sale (fluenţă, 
ritm, intonaţie, forţa exprimării, timbrul), care reflectă dinamismul 
temperamental şi stările emoţionale şi motivaţionale ale subiectului. Apoi 
comportamentul motor, adică mimica (gradul lor de mobilitate, de 
diferenţiere, de expresivitate) pantomimica, gestica generală (dacă este 
săracă şi stingace poate indica rigiditatea internă a subiectului, iar dacă 
este bogată, expresivă, arată existenţa unor structuri înalt active şi 
diferenţiate la nivel temperamental). Apoi comportamentul locomotor, 
care furnizează la rîndul lui informaţii despre caracteristicile 
temperamentale. 

Datele observate se constituie într-un protocol care conţine şi 
concluzii. 


2. Autoobservaţia 

Pentru cercetare, aceasta este metodă indirectă de abordare a 
realităţii psihice, întrucît cercetătorul îi cere subiectului să observe 
anumite comportamente proprii şi apoi să i le comunice. Datele 
observaţiei se validează prin intermediul manifestărilor comportamentale 
concrete ale subiectului, şi prin aceasta se deosebeşte de introspecţie. 
Autoobservaţia se raportează indirect la stările subiective interne şi direct 
la manifestările comportamentale ale subiectului; astfel creşte valoarea 
informaţiilor obţinute de subiect despre sine. Autoobservaţia se foloseşte 
rar ca metodă independentă, ci ca metodă asociată. 


3. Experimentul 

Reprezintă metoda centrală în psihologie. A fost metoda care a 
impus desprinderea psihologiei de filosofie şi legitimarea ei ca ştiinţă. 
Creatorul metodei experimentale în psihologie a fost W. Wundt. Iniţial, el 
a aplicat metoda experimentală numai în studierea fenomenelor şi actelor 
comportamentale simple (timp de reacţie etc.) Treptat, metoda 
experimentală a fost extinsă şi la studierea altor procese psihice, ajungînd 
să devină metoda centrală a psihologiei. 

După contextul şi modul de realizare, se disting două tipuri de 
experiment: de laborator şi natural. Diferenţa dintre aceste două tipuri 
este aceea că, în experimentul de laborator, se creează o situaţie 
specială, artificială în care este introdus subiectul prin izolarea lui de 
contextul vieţii şi activităţii sale obişnuite. Experimentul natural se 
desfăşoară în contextul natural al vieţii şi activităţii obişnuite a 
subiectului; această formă a apărut în domeniul şcolar şi se utilizează cu 
precădere în psihologia şcolară. 

Experimentul de laborator este instrumentul principal de 
investigare intensivă, analitică a conţinutului, caracterului şi legităţii 
diferitelor funcţii şi procese psihice, de la senzaţii la gîndire, de la procese 
izolate la trăsături de personalitate. In experimentul de laborator se 
recurge la tehnici şi instalaţii speciale de stimulare, de înregistrare a 


rezultatelor şi de sistematizare şi prelucrare a lor. Aceste tehnici şi 
instalaţii se aleg în funcţie de natura procesului studiat. 

In experimentul de laborator există foarte multe variabile, între 
care se stabilesc anumite relaţii pe care cercetătorul trebuie să le 
cunoască şi să le interpreteze. 

a) Variabilele independente sunt cele pe care le alege şi le 
foloseşte cercetătorul în calitate de stimul (în cazul proceselor senzoriale) 
sau de sarcină (în cazul proceselor gîndirii). Aceste variabile acţionează 
asupra subiectului şi provoacă la subiect fenomenul sau procesul propus 
spre studiu; ele se află aşadar la dispoziţia cercetătorului. 

b) Variabilele dependente sunt reacţiile de răspuns ale subiectului. 
Ele pot fi principale şi secundare. Variabilele dependente principale sunt 
cele pe care cercetătorul îşi propune să le înregistreze; ele sunt 
conştiente şi reprezintă răspunsul la variabilele independente. Variabilele 
dependente secundare le însoțesc pe cele principale, se produc prin 
mecanisme reflexe necondiționate şi sunt inconştiente (modificări 
vegetative sau motorii). Reacţiile secundare sunt purtătoare de informaţii 
suplimentare în legătură cu mecanismul de desfăşurare a reacţiilor 
principale. La rîndul lor, reacţiile principale pot fi de două tipuri: interne 
sau inaparente (în cazul rezolvării de probleme) şi externe, manifeste. 

Pentru o bună reuşită a experimentului este necesară înregistrarea 
cît mai completă şi fidelă a variabilelor dependente. 

c) Variabila subiect este reprezentată de aspecte ca: vîrstă, sex, 
nivel de instruire, domiciliu, statut social etc. În cercetările nomotetice, 
aceste variabile trebuie luate sub control încă de la început, în acest caz 
considerindu-se că influenţa lor asupra rezultatelor obţinute în experiment 
a fost neutralizată. 

d) Variabilele externe (ambientale) sunt caracteristicile situaţiei în 
care se desfăşoară experimentul. In cazul experimentului de laborator, 
aducerea subiectului în mediul artificial al laboratorului poate influenţa 
puternic subiectul şi, de aceea, se încearcă a se minimaliza efectul 
perturbator al acestor variabile. 

e) Variabilele interne ale subiectului (sau intermediare) sunt 
reprezentate de stările emoţionale curente ale subiectului, de tipul 
temperamental, de personalitate, de experienţa anterioară. Ele nu pot fi 
ţinute sub control, dar trebuie incluse în ecuaţie la sfirşit, în etapa de 
interpretare a rezultatelor. 

Toate aceste tipuri de variabile sunt incluse în designul 
experimental. Acest design experimental poate fi conceput în manieră 
statică sau în manieră dinamică. 

In cazul manierei statice, variabilele independente se menţin 
constante pe tot parcursul desfăşurării experimentului. Rezultatul obţinut 
reprezintă o secvență din continuumul real al procesului psihic studiat. 
Valoarea ştiinţifică a acestei maniere este relativ redusă. 

Maniera dinamică presupune varierea valorilor variabilelor 
independente în diferite registre, după gradul de complexitate şi 
dificultate. Astfel se delimitează trei regimuri experimentale: 

- simplu, cînd sarcina este rezolvată uşor, rapid şi corect de toţi 
subiecţii; acest regim experimental dă nivelul inferior al procesului psihic 
studiat; 


A 


- mediu, cînd sarcina este rezolvată de mai mult de 50% din totalul 
subiecţilor; acest regim dă nivelul mediu al procesului psihic studiat; 

- critic, cînd sarcina este rezolvată de mai puţin de 10% din totalul 
subiecţilor; acest regim dă nivelul superior al procesului studiat. 

Cînd într-un experiment variabilele independente sunt modificate 
astfel încît să se obţină toate cele trei regimuri, rezultatul global 
înfăţişează întreg continuumul real al procesului psihic studiat. Astfel se 
obţin informaţii concludente şi relevante. 


4. Metoda convorbirii 

Constă în dialog deschis cu subiectul, dialog care gravitează în 
jurul unei anumite teme, aleasă de cercetător şi nedezvăluită subiectului. 
Avantajul acestei metode este faptul că oferă contactul direct cu 
subiectul, permite observarea lui în timpul răspunsurilor, este saturată în 
informaţii semnificative despre  particularităţile subiectului, permite 
intervenţia cercetătorului pe loc şi obţinerea de date suplimentare la 
răspunsurile oferite de subiect. Dezavantajul principal constă în 
dificultatea de a reţine şi înregistra în toate detaliile răspunsurile 
subiectului, din care decurge pierderea unor date. 


5. Metoda anchetei 

Este o metodă indirectă care se foloseşte cu precădere pentru 
determinarea unor trăsături de personalitate, atitudini sau mentalități 
care nu pot fi "aduse" în laborator. Ancheta se poate realiza sub două 
forme: pe bază de chestionar şi pe bază de interviu. 

Ancheta pe bază de chestionar este extrem de laborioasă. Trebuie 
respectate cerinţe şi condiţii privind alcătuirea chestionarului, aplicarea 
lui şi interpretarea datelor. Trebuie, de asemenea, să se evite o serie de 
erori din partea cercetătorului care pot influenţa negativ rezultatele, ca de 
pildă: întrebările cu caracter prea general, întrebările prea ermetice, 
întrebările aluzive. După eliminarea întrebărilor de acest tip, cele reţinute 
şi păstrate în chestionar trebuie să satisfacă unele criterii: accesibilitatea, 
adecvarea şi echidistanţa. Apoi, pentru interpretarea finală, datele 
obţinute trebuie raportate la anumite valori-etalon, stabilite pe baza unui 
eşantion reprezentativ. 

Aşadar, în aplicarea unui chestionar se disting trei etape distincte: 

- experimentarea chestionarului; 

- etalonarea pe baza unui eşantion reprezentativ, din care rezultă 
valorile-etalon; 

- utilizarea chestionarului ca instrument de cunoaştere psihologică. 


Ancheta pe bază de interviu presupune stabilirea unei relaţii cu 
subiectul în care cercetătorul vine dinainte cu un plan şi un set de 
întrebări pe care le adresează subiectului în vederea recoltării datelor 
conform cu obiectivul propus. După modul de articulare a întrebărilor şi 
gradul lor de stabilitate în aplicare, se disting două tipuri de anchete pe 
bază de interviu: 

- structurat (standardizat) 

- semistructurat, în care caz este permisă reformularea unor 
întrebări, modificarea ordinii de prezentare a întrebărilor şi formularea de 
întrebări suplimentare. 


Alegerea tipului de interviu se face în funcţie de obiectul de studiu 
propus. 


6. Metoda analizei produselor activităţii 

Produsul activității este o entitate obiectivată, în formă 
substanţială, de obiect, imagistică, sonoră etc., pe care subiectul a 
realizat-o în situaţii impuse sau libere. (ex: desenele, compoziţiile literare, 
comunicările ştiinţifice, operele). In aceste produse se obiectivează 
capacităţi, aptitudini, trăsături emoţionale, idei ale subiectului etc. Analiza 
lor conferă indici obiectivi privind nivelul de dezvoltare a inteligenţei, al 
creativităţii etc. Această metodă este folosită cu precădere în psihologia 
copilului şi în psihologia personalităţii pentru evaluarea aptitudinilor 
speciale. 


7. Metoda biografică 
Se bazează pe reconstituirea istoriei subiectului în vederea desprinderii 
acelor situaţii, împrejurări şi evenimente care puteau avea un efect de 
maximă importanţă asupra devenirii şi stării lui actuale. Metoda este 
folosită cu precădere în psihologia personalităţii. 


